《金缕曲 三月十七日乃孙补年外祖父仙游之辰，抚今追昔，怅然于怀，爰赋此阕，聊当一哭》
清代·郑兰孙

千里关山隔。痛慈颜、仙游去也，今生永诀。寒食棠梨风共雨，又是期年使节。

盼一拜、灵帷难得。寸寸柔肠非剑断，更行行、清泪如珠滴。

精卫恨，杜鹃血。

星移物换堪愁绝。怅而今、南云回首，顿伤畴昔。飘渺予怀天际远，潦倒自怜羁客。

况尘世、升沉难必。聚散浮鸥无定影，叹流光、瞥眼如驹隙。

穷途感，与谁说。

作者简介：郑兰孙，字娱清，钱唐人。扬州府经历仁和徐鸿谟室，琪母。